Rødt-lederen frykter kutt i eldreomsorgen og andre offentlige tjenester skal dekke milliardsprekken på Stortinget.

STORTINGET, OSLO (Nettavisen): Stortingspresident Olemic Thommessen (H) er under hardt press etter byggeskandalen i hovedstaden.

I midten av februar ble direktøren på Norges nasjonalforsamling Ida Børresen tvunget til å gå av. De totale kostnadene for byggeprosjektet er nå estimert til 2,3 milliarder kroner, en foreløpig sprekk på 1,2 milliarder.

Stadig flere krever at presidenten skal gå av, men så langt har han nektet å trekke seg. Samtidig er en samlet venstreside i politikken enige om at han må ta sin hatt og gå, ifølge Dagbladet.

KOMMENTAR: Disse tre har hovedansvaret for byggeskandalen

- At dette kunne skje er helt ubegripelig. Først gikk de på en smell på 700 millioner kroner som førte til en granskning av Riksrevisjonen som ga flengende kritikk. En enstemmig kontrollkomité og storting refset presidenten, sier leder for Rødt og stortingsrepresentant Bjørnar Moxnes til Nettavisen.

- Etter dette klarte Stortinget å dra på seg ytterligere en halv milliard i overskridelser. Presidentskapet fremstår som det glade amatørskap i denne saken. De skulle aldri vært byggherre. Det er åpenbart.

I 2016 ble Stortinget kåret til vinner av Nettavisens lite flatterende «Sløseriprisen». Da var budsjettsprekken på 300 millioner kroner. Verken Thommessen eller direktør Ida Børresen ønsket å ta imot den.

- «Olemichølet»

I bybildet midt i Oslo sentrum er det nå et stort hull i bakken hvor den nye stortingstunnelen skal gå.

- Hvis ikke «Olemichølet» fører til at toppsjefen må gå, ja, da er det ingen som må gå i offentlig sektor. Da betyr det at hvem som helst kan gjøre en elendig jobb og bli sittende. Jeg tror ikke folk flest har forståelse for det. De fleste mener nok at han ikke har klart å gjøre jobben sin og må ta sin hatt og gå.

- Thommessen har gjort noen vanvittige valg underveis og vist en helt oppsiktsvekkende mangel på handlekraft og evne til å holde seg løpende orientert. «Olemichølet» er en stor skandale og har påført innbyggerne en ekstra regning på over en milliard kroner.

- Ingen av partiene i presidentskapet har hatt magemål. Det er kommet forslag til innsparinger, men alle har sagt nei.

Nettavisen la inn intervjuforespørsel til Thommessen, men han ønsket ikke å stille opp.

BLOGG: Stortingets sløseri er bare toppen av isfjellet

Her kan du tipse Nettavisens journalist på mail, eller ring 02060. Vi kan legge til rette for kryptert kommunikasjon dersom ønskelig.

Ombyggingen av Stortinget har blitt mye dyrere enn det som først ble vedtatt. Foreløpig er budsjettsprekken på 1,2 milliarder kroner, men den kan bli større.

Vil kutte lønnen med 178.000

Rødt-lederen frykter at pengene som må inn for å dekke milliardsprekken kommer til å ramme vanlige arbeidere på Stortinget.

- «Olemichølet» har skapt et problem, og det er folk flest som må ta regningen. Hvis renholdere på Stortinget skal sparkes, folk som jobber for oss med å finne frem dokumenter og grave i arkiver mister jobbene sine, blir det helt feil. Det er flertallet på Stortinget som har valgt inn fyren. Alle de store partiene sitter i presidentskapet.

- Vi må se på alle muligheter for å dekke inn kostnadssprekken. Å kutte i politikernes lønn er et fornuftig sted å spare. Dersom det blir som vi foreslår er pengene spart inn på fire perioder. Den gode etterlønnsordningen stortingsrepresentanter må det også være en gjennomgang av.

Les også: Dette må til for å fjerne stortingspresidenten

Fakta Stortingets byggeprosjekt ↓ * Stortingets byggeprosjekt omfatter blant annet rehabilitering av nabogården til Stortinget, ny innkjøringstunnel og et nytt vare- og postmottak. Planene ble lagt fram i 2011, og byggearbeidene startet i 2014. * For tre år siden var det anslått at prosjektet ville koste 1,1 milliarder. Året etter, i 2016, ble anslaget økt til 1,8 milliarder. Torsdag ble det kjent at den anslåtte sluttsummen hadde steget med ytterligere 500 millioner til rundt 2,3 milliarder kroner. * At Stortinget selv valgte å være byggherre framfor å benytte Statsbygg er i ettertid blitt kritisert fra flere hold. Selv har Stortinget valgt å stevne Multiconsult for Oslo tingrett. Rådgivningsselskapet anklages for omfattende mislighold som har påført byggeprosjektet ekstrakostnader, noe selskapet avviser. * Et samlet Storting kritiserte før sommeren i fjor presidentskapet for håndteringen byggesaken og de mange store overskridelsene. I løpet av perioden kom det også skarp kritikk fra Riksrevisjonen og kontrollkomiteen, og det ble også rettet et mistillitsforslag mot stortingspresident Olemic Thommessen (H). * Da den siste kostnadsoverskridelsen ble kjent torsdag 15. februar, valgte stortingsdirektør Ida Børresen å gå av. Kilde: NTB

Rødt og Moxnes tar også til orde for å kutte lønnen til stortingspolitikerne. I dag er den på 928.000 kroner og inkluderer overtidsarbeid. I tillegg har en rekke goder, som gratis flyreiser i helgene for de som pendler, subsidiert og billig kantine, mobiltelefon, betalt telefonregning, nettbrett, gode pensjonsordninger og gratis garasjeplass, for å nevne noe.

- I vårt alternative statsbudsjett for 2018 foreslo vi å redusere lønnen for stortingsrepresentanter fra 928.000 til 750.000 (se side 31 i Rødts budsjett). Gjennomsnittslønnen for befolkningen i Norge er på rundt en halv million kroner. Det bør være mulig for politikerne å overleve med en lønn på tre kvart million, subsidiert kantine, gratis garasje og betalte innlandsreiser, sier partilederen.

- Jeg synes ikke stortingsrepresentanter skal ha luselønn. Vi jobber masse på kvelder, helger og enkelte ganger netter. I likhet med andre synes jeg vi bør få kompensert for ulempejobbing. Det tror jeg folk flest har en viss forståelse for. Men vi trenger ikke å ha millionlønn for å være folkets representanter. Det bør ikke være for stort sprik mellom folk flest og politikere.

Bjørnar Moxnes har foreslått å kutte stortingsrepresentantenes lønn fra 928.000 til 750.000 kroner, en reduksjon på 178.000. Det er lite sannsynlig at et slikt forslag går gjennom på Stortinget. Foto: Paul Weaver

Angriper Ap

Thommessen har i dag en årslønn på 1,6 millioner kroner. Moxnes vil redusere denne til 928.000, altså det samme som politikerne på Stortinget har i dag.

Rødt-lederen vil også ha en gjennomgang av alle de lukrative ordningene politikerne har, for å se etter sparemuligheter.

- Vi kommer til å etterlyse en liste med oversikt over alle kostnadene på representasjonsutgifter og reiser. Vi ønsker å gå gjennom de folkevalgtes lukrative ordninger, for det er sikkert ting det er mulig å kutte på. Hvis det er slik at stortingsrepresentanter flyr businessklasse er det noe som må komme på bordet. Det sier seg selv at det er urimelig.

Fredag kom også Ap-leder Jonas Gahr Støre med et utspill om at han ønsket Thommessens avgang. Han vil likevel ikke kreve nyvalg av stortingspresident eller fremme mistillitsforslag.

– Presidenten har knapt foretatt seg noe fra slutten av desember til ordinære møter i februar. Da har han ikke vært så på denne saken som han burde vært. Det gir ikke god tillit for at det blir tilstrekkelig oppfølging i den kritiske fasen vi nå går inn i, sier Støre blant annet til NRK.

Moxnes er ikke bare begeistret over Støres utspill og mener han burde trådt hardere til.

- Støres utspill er for slapt. Hvis Arbeiderpartiet virkelig vil at Thommessen skal gå må de støtte Rødts krav om nyvalg av president. Det er ingenting som tyder på at denne fyren kommer til å trekke seg frivillig. For å få dette til må 1/5 av stortingsrepresentantene støtte forslaget (34 av 169 representanter, journ. anm.) om nyvalg. Hvis de blir med på dette har vi rett på nyvalg av president. Jeg ber Støre om å støtte kravet for å sette kniven på strupen til de borgerlige, sier Moxnes engasjert.

- Hvis vi får nyvalg må de borgerlige partiene ta faktisk stilling til om vi skal bevare Thommessen som president. Det tror jeg ikke blir populært. Han er den minst populære presidenten som er valgt på Stortinget. I høst ble han valgt med knapp margin - 85 mot 80 stemmer. Noen stemte også blankt.

Dersom Rødt skulle få gjennomslag for sitt forslag om nyvalg blir det valg på samme måte som i høst. Hver stortingsrepresentant skriver et navn på en fremmet kandidat på en lapp, uten at noen med sikkerhet vet hvem som har stemt på hvem.

Rødt frykter kutt i eldreomsorgen og hjemmetjenesten når milliardsprekken på Stortinget skal dekkes inn. Foto: Paul Weaver





Frykter kutt i eldreomsorgen

I praksis har regjeringspartiene Høyre, Frp og Venstre sammen med Kristelig Folkeparti (KrF) flertall for «sin» president, Thommessen. Men stadig flere på borgerlig side har ytret en gryende misnøye på grunn av milliardbråket, og det er usikkert hvilken signaleffekt det kan ha dersom de borgerlige partiene får gjenvalgt Thommessen.

- Jeg mener andre partier på Stortinget må bli kvitt beslutningsvegring. Politikere må vise folket at når vi gjør feil så får det konsekvenser. Tilbakemeldingene jeg får fra velgere er at de oppfatter at politikere beskytter hverandre. Byggeskandalen og «Olemichølet» har svekket tilliten til Stortinget. Vi må vise at vi kan rydde opp i eget rot, sier Moxnes oppgitt.

Så sent som i høst, da Thommessen også var upopulær, uttalte statsminister Erna Solberg (H) til Nettavisen at hun hadde tillit til stortingspresidenten. Hun fikk også viljen sin da hun fikk KrF og Venstre med på å stemme på ham.

- Solberg sitter med nøkkelen. Hun er grunnen til at Thommessen ble gjenvalgt. Da hun ble spurt i høst sa hun at det ikke var noen grunn til at han ikke skulle fortsette. Solberg kunne gitt et annet råd. Det er hun som har sørget for at han ble gjenvalgt, selv etter at den frøste sprekken på 700 millioner kroner var kjent. Likevel presset hun gjennom at han skulle gjenvelges. Det er helt utrolig, sier Moxnes oppgitt.

- Stortinget har ikke en seddelpresse i kjelleren til å trykke opp nye penger. Foreløpig er sprekken på rundt 1,2 milliarder kroner og det er ventet at den blir større. Det betyr at vi risikerer kutt i eldreomsorg, dårligere barnevernstjeneste og hjemmetjeneste. Offentlige tjenester er allerede grovt underfinansiert. Alle som har pårørende på sykehjem kjenner til dette og det provoserer mange.

- Jeg vet godt hvordan regjeringen svinger sparekniven. Gjennom fem år har jeg sett at de tar penger fra arbeidsløse, fra brannskadde som tidligere hadde gratis fysioterapibehandling og fra kronisk syke. De har også skvist kommuneøkonomien. Vi synes det er en bedre ide å kutte i politikerlønnen, avslutter Rødt-lederen.